

Съдържание

[1. Въведение 2](#_Toc513453980)

[2. Дейности и резултати през 2015 г. 4](#_Toc513453981)

[2.1 Достъп до финансиране 5](#_Toc513453982)

[2.2 Достъп до пазари 6](#_Toc513453983)

[2.3 Подобряване на рамковите условия и конкурентоспособността 8](#_Toc513453984)

[2.4 Насърчаване на предприемачеството и предприемаческата култура 10](#_Toc513453985)

[3. Мерки за подкрепа и административни разходи 11](#_Toc513453986)

[4. Принос към целта за интегриране на въпросите относно климата 12](#_Toc513453987)

[5. Заключение 12](#_Toc513453988)

[ПРИЛОЖЕНИЕ 14](#_Toc513453989)

# 1. Въведение

COSME е програмата за действия на ЕС за подобряване на конкурентоспособността на предприятията със специална насоченост към малките и средните предприятия (МСП).Тя се основава на Програмата за предприемачество и иновации (EIP) за периода 2007—2013 г., която беше част от Рамковата програма за конкурентоспособност и иновации (ПКИ). Действията по линия на COSME целят да оптимизират полезните взаимодействия с други разходни програми на ЕС, и по-специално с европейските структурни и инвестиционни фондове (ЕСИ фондове) и програмата „Хоризонт 2020“, в рамките на която се осъществяват дейности за иновации, които преди това бяха част от EIP.

COSME генерира добавена стойност чрез разглеждане на транснационални въпроси и въпроси, свързани с неефективността на пазара, в четири основни области, определени в правното основание[[1]](#footnote-1):

1. подобряване на **достъпа до финансиране** за МСП под формата на капиталови и дългови инструменти (поне 60 % от общия бюджетен пакет);
2. подобряване на **достъпа до пазарите** в рамките на Съюза и извън него (21,5 %);
3. подобряване на **рамковите условия** за дружествата **и конкурентоспособността на предприятията**, включително МСП (11 %);
4. **насърчаване на предприемачеството** и на културата на предприемачество (2,5 %).

Освен 28-те държави — членки на ЕС, през 2015 г. в COSME участваха следните държави: Албания, Сърбия, Армения,Турция, Черна гора, бивша югославска република Македония и Молдова.

Комисията е отговорна за цялостното изпълнение на COSME. Първата цел се изпълнява чрез финансовите инструменти, поверени на Европейския инвестиционен фонд (ЕИФ). Изпълнението на действията по цели 2, 3 и 4 като цяло е делегирано на Изпълнителната агенция за малките и средните предприятия (EASME). За някои аналитични дейности и дейности по сравнителен анализ е предвидено и непряко управление от международни организации.

В настоящия доклад се представя преглед на изпълнението на бюджета на COSME през 2015 г. в съответствие с член 15 от Регламента за COSME, включително мерките за подкрепа и разходите от административно естество. Подробностите относно изпълнението на всяка цел са посочени в приложение 1. Приложение 2 съдържа списък на бенефициерите по поканите за представяне на предложения.

# 2. Дейности и резултати през 2015 г.[[2]](#footnote-2)

В правното основание за COSME се посочва общ примерен бюджет в размер на 2,3 милиарда евро за седемгодишния период на COSME (2014—2020 г.). Бюджетът следва определен разходен цикъл, като се планира поетите задължения да се увеличават постепенно до последната година на програмата, т.е. 2020 г. Очаква се бюджетните кредити за плащания да следват същата тенденция, но при по-ниско ниво през 2015 г., тъй като по програмата все още не са създадени необходимите правни задължения за генериране на плащания. В правното основание за COSME се посочва, че програмата се изпълнява чрез годишна работна програма и чрез мерки за подкрепа. Бюджетът също така включва бюджетни кредити за административни разходи за управление на програмата.

Бюджетът на COSME се изпълнява чрез четири бюджетни реда, като бюджетните кредити са посочени в съответното преразгледано решение за финансиране за 2015 г[[3]](#footnote-3). След добавяне на вноските на трети държави, неизползваните бюджетни кредити от предходния програмен период и разни трансфери наличният бюджет за 2015 г. беше:

а) бюджетен ред 02 01 04 01 за административни разходи: 4 199 483 EUR

б) бюджетен ред 02 01 06 01 за функционирането на агенция EASME: 8 112 465 EUR;

в) бюджетен ред 02 02 01 за всички други оперативни разходи: 117 350 819 EUR

г) бюджетен ред 02 02 02 за достъп до финансиране на оперативни разходи: 200 036 997 EUR.

В решението за финансиране на мерки за подкрепа[[4]](#footnote-4) се предвижда принос в размер на 8 342 000 EUR, включен в бюджетен ред 02 02 01 от общия бюджет на Европейския съюз за 2015 г.

Средно 92 % от дейностите по линия на COSME, с изключение на достъпа до финансиране, бяха делегирани на EASME[[5]](#footnote-5).

Общо **бяха поети задължения за 99 % от наличните 329 милиона евро.** По отношение на плащанията степента на изпълнение беше средно 89 %.

# 2.1 Достъп до финансиране

**В Регламента за COSME се посочва, че поне 60 % от общия бюджет (1,4 милиарда евро) трябва да бъдат разпределени към финансовите инструменти за периода 2014—2020 г.**

През 2015 г. достъпът до финансиране представляваше 59,2 % от наличния за COSME финансов пакет. Окончателният бюджет, наличен за финансовите инструменти и за съпътстващи мерки, включително участие на държави от ЕАСТ и трети държави в програмата, беше в размер на 200 милиона евро. Общият бюджет за поети задължения за механизма за гарантиране на заеми (МГЗ) [[6]](#footnote-6) беше в размер на 148,5 милиона евро, докато общият бюджет за поети задължения за капиталовия механизъм за растеж (КМР) беше в размер на 50,7 милиона евро. Бюджетът за поети задължения през 2015 г. за съпътстващи мерки беше 0,8 милиона евро. Тези мерки включваха популяризиране на финансовите инструменти и събиране на данни относно достъпа на МСП до финансиране.

Механизъм за гарантиране на заеми

През 2015 г. бяха подписани 27 гаранционни споразумения съгласно МГЗ с финансови посредници от 17 държави (16 държави членки и 1 участваща трета държава). Над 51 000 МСП получиха финансиране по линия на МГЗ в размер на близо 1,3 милиарда евро, включително благодарение на разширяването на МГЗ чрез допълнителен капацитет за поемане на рискове, който беше осигурен от Европейския фонд за стратегически инвестиции (ЕФСИ), наличен от юли 2015 г. Изпълнението продължи да надхвърля очакванията и потвърди голямото пазарно търсене на финансиране за по-рискови МСП, особено стартиращи и малки предприятия.

Капиталов механизъм за растеж

През 2015 г. ЕИФ подписа пет споразумения за поемане на задължения по линия на КМР за създаването на фондове, насочени главно към инвестиции в Италия, Франция, Нидерландия, Гърция и Германия, но достъпни и за трансгранични инвестиции. Очакваният обем на инвестициите за допустими крайни бенефициери възлиза на почти 395 милиона евро и се очаква да осигури рисков капитал на около 53 МСП. От петте операции, подписани през 2015 г., две са свързани с фондове за етапа на растеж и разрастване, а три — с многофазови фондове, в съчетание с капиталовия механизъм по InnovFin за ранни етапи, създаден в рамките на програма „Хоризонт 2020“. В края на 2015 г. две от тези операции бяха приключени безусловно и съответните споразумения за отпускане на средства бяха подписани с всички инвеститори. Безусловното подписване за трите други операции беше извършено през 2016 г. Първите инвестиции в МСП бяха осъществени през 2016 г.

През 2015 г. инструментът GIF (Механизъм за висок растеж и иновации на МСП) също продължи да осигурява рисков капитал на МСП, като бяха извършени капиталови инвестиции в 68 допълнителни МСП. От началото на своята дейност инструментът GIF е мобилизирал дялово финансиране в размер на над 3,1 милиарда евро за повече от 500 МСП. Този брой ще продължи да се увеличава през следващите години, тъй като инвестиционният период все още продължава за няколко фонда.

Дейности за повишаване на осведомеността

През 2015 г. Комисията продължи да актуализира и популяризира единния портал за финансовите инструменти на ЕС[[7]](#footnote-7). Порталът предоставя информация за начините за достъп на предприятията до COSME и други финансови инструменти на ЕС, подкрепяни от „Хоризонт 2020“, програмата на Европейския съюз за заетост и социални иновации (EaSI), ЕСИ фондовете, Европейския фонд за стратегически инвестиции (ЕФСИ) и ресурси от групата на Европейската инвестиционна банка. Техническите подобрения спомогнаха за адаптирането на портала към потребностите на увеличаващия се брой ползватели на мобилни услуги. Различни дейности за популяризиране, включително оптимизацията на търсачката, спомогнаха за увеличаване на месечния брой на разглежданията на страницата от 100 000 в началото на 2015 г. на 150 000 през ноември 2015 г.

В сътрудничество с национални заинтересовани страни и партньорски организации през 2015 г. Комисията организира и осем събития във връзка с достъпа до финансиране, като общият брой на тези събития достигна 29 (обхващащи 28 държави членки и бивша югославска република Македония). Общо над 3000 участници посетиха събитията.

Комисията, заедно с Европейската централна банка, извършва редовни проучвания по отношение на достъпа на предприятията до финансиране (SAFE). Тези проучвания осигуряват информация за финансовото положение, нуждите от финансиране, достъпа до финансиране и очакванията на МСП. Резултатите от 2015 г.[[8]](#footnote-8) показаха, че въпросът относно достъпа до финансиране е бил от най-голямо значение за 10 % от МСП в ЕС през 2015 г. (намаляване от над 15 % през 2013 г.), като банковите заеми са продължили да бъдат най-разпространената форма на външно финансиране за 50 % от МСП.

# 2.2 Достъп до пазари

**В Регламента за COSME се посочва, че ориентировъчно 21,5 % от общия бюджет трябва да бъдат насочени към улесняване на достъпа до пазари.**

През 2015 г. бяха предвидени 61,5 милиона евро за интернационализация на МСП.

COSME осигурява подкрепа на европейски предприятия, и по-специално на МСП, като целта е да се възползват от единния пазар чрез създаване на стопански връзки извън тяхната държава и също така чрез износ извън Европа.

Мрежа „Enterprise Europe“

**Мрежата „Enterprise Europe“** (EEN) предоставя интегрирани спомагателни услуги за бизнеса на дружества, които се стремят към иновации, растеж и проучване на възможности в единния пазар и трети държави. Ежегодно мрежата предлага услуги на около 250 000 МСП, включително специализирани консултантски услуги на около 70 000 МСП. Оценка на мрежата показва, че при МСП, които използват EEN, е налице с 3,1 % по-голямо увеличаване на работните места и оборота в сравнение с тези, които не използват мрежата.

През 2015 г. в мрежата имаше 527 участващи организации от 90 консорциума, обхващащи всички региони в ЕС, и 8 държави, участващи в COSME, включително Сърбия и Армения. Бяха сключени рамкови споразумения за партньорство и бяха подписани специални споразумения за отпускане на безвъзмездни средства за първия оперативен период 2015—2016 г. Средно участието на ЕС в допустимите разходи на партньорите на мрежата възлиза на около 53 %. Освен това бяха подписани 30 споразумения за сътрудничество за Центрове за бизнес сътрудничество в 29 трети държави. Те насочват своите дейности към услуги за партньорство и трябва да финансират дейностите си със собствени ресурси (за настоящия списък на партньорите вж. <https://een.ec.europa.eu/>). Освен това бяха подписани условия за асоциирано членство с 13 организации.

През 2015 г. Комисията, EASME и членове на мрежата „Enterprise Europe“ създадоха работна група по въпросите на достъпа до финансиране. Това се оказа ефективна мярка, тъй като тя спомогна както за повишаването на интереса към COSME и другите финансови инструменти на ЕС, като по този начин беше мобилизирано тяхното успешно въвеждане в цяла Европа, така и за укрепване на финансовия консултантски капацитет на мрежата.

Целта на проекта с работно наименование „Ready2Go“ за увеличаване на готовността на МСП за извършване на дейност в международен мащаб е на предприятията да се предостави възможност за разширяване на техните хоризонти, създаване на международни контакти и налагане на световния пазар. Чрез него ще се предоставят обучение и възможности за работа в мрежа, като изпълнението му започна през септември 2016 г.

Други дейности

Развитието на сътрудничеството между ЕС и Япония продължава благодарение на годишните безвъзмездни средства в размер на 2,8 милиона евро за центъра „ЕС—Япония“ за подобряване на достъпа на европейските предприятия до японския пазар, като им се предоставя необходимата информация за местните условия и се запознават с търговските и промишлените практики, пред които се изправят предприятията от ЕС в Япония. Предоставя се и обучение относно производствените технологии, управлението на качеството и иновациите с цел да се подобри конкурентоспособността на предприятията от ЕС.

През 2015 г. порталът „Вашата Европа — предприятия“ привлече 1,6 милиона отделни посетители, което представлява увеличение от 21 % в сравнение с 2014 г. Най-посещаваните раздели[[9]](#footnote-9) са „ДДС и митници“ (44 %), „Финансиране“ (24 %), както и „Създаване и разрастване“ (11 %). Благодарение на нова функция потребителите, които се нуждаят от повече експертни съвети, вече могат да изпращат запитвания пряко до член на мрежата „Enterprise Europe“ (EEN). Партньорите в EEN получиха общо 2884 запитвания за информация чрез формуляра, поместен на портала. Финансите бяха най-важната тема, следвана от „Разширяване на дейността зад граница“ и „Право на ЕС и научни изследвания“.

Според проучване сред посетители на портала над 83 % от потребителите оценяват портала като отличен, добър или задоволителен.

# 2.3 Подобряване на рамковите условия и конкурентоспособността

**В Регламента за COSME се посочва, че ориентировъчно 11 % от общия бюджет трябва да бъдат насочени към подобряване на рамковите условия и конкурентоспособността.**

През 2015 г. към тази цел бяха насочени 24,3 милиона евро от работната програма и 5,8 милиона евро от мерките за подкрепа, което представлява 11,7 % от финансовия пакет.

По линия на COSME бяха финансирани дейности, насочени към намаляване на административната тежест, укрепване на координацията между индустриалните политики на държавите членки и по-активно използване на принципа „Мисли първо за малките предприятия!“. Също така по линия на COSME бяха насърчени ефективното използване на ресурсите, устойчивостта и корпоративната социална отговорност. Бяха осъществени и действия за подобряване на конкурентоспособността на стратегически важни сектори в европейската икономика, както и редица проучвания, които бяха обединени в „Доклада относно интеграцията на единния пазар и конкурентоспособността в ЕС и неговите държави членки“[[10]](#footnote-10).

КЛЪСТЕРИ

„Програмата за интернационализация на клъстерите за МСП“ е насочена към популяризиране на интернационализацията на клъстерите, като заинтересованите консорциуми имат възможността да разработят съвместна международна стратегия и да подпомогнат интернационализацията на МСП извън Европа, особено в нововъзникващи тематични области. Тя спомага и за улесняване на международното сътрудничество между клъстери чрез допълнително разработване на Европейската платформа за сътрудничество между клъстери.

Клъстерните инициативи са насочени към групи от специализирани дружества и подпомагат стратегическото междурегионално и международно сътрудничество.

ПОТРЕБИТЕЛСКИ СТОКИ С ИНОВАТИВЕН ДИЗАЙН

Целта на действието е да се засили конкурентоспособността на МСП, осъществяващи дейност в областта на потребителските стоки с иновативен дизайн, чрез насърчаване на навлизането на пазара на нови и творчески решения в областта на потребителските стоки с иновативен дизайн. Съответно целта на мярката е да се преодолее несъответствието между научните изследвания и иновациите от една страна и пазара от друга страна, като се подкрепят разрастването, пазарното възпроизвеждане и/или първото прилагане на проекти, свързани с нови продукти, услуги, техники или процеси.

В рамките на това действие бяха възложени 10 проекта на МСП: техният обхват се простираше от иновативни цифрови решения за подобряване на процесите на проектиране и комуникацията във веригата за създаване на стойност в областта на текстилните продукти и облеклото, иновативни продукти, в които се включват цифрови технологии, до продукти и нови бизнес модели за преодоляване на екологичните и обществените предизвикателства. Според участниците такива действия са необходими, тъй като вече съществуват редица иновативни технологични решения, но дружествата се нуждаят от помощ за преодоляването на някои пречки, които ги затрудняват да навлязат на пазара.

ТУРИЗЪМ

Инициативите в туризма, финансирани от COSME през 2015 г., допринесоха за укрепване на конкурентоспособността на европейския туристически сектор. Инициативите, посветени на увеличаването на потока от възрастни и млади туристи, допринесоха за удължаване на туристическия сезон, което е от решаващо значение, за да може отрасълът да постига конкурентоспособност и да предлага целогодишни работни места. За 11 проекта се предоставя съвместно финансиране (9 с насоченост към възрастните туристи и 2 към младите туристи) за срок от 12/18 месеца.

Транснационалното тематично туристическо предлагане на ЕС беше разширено и диверсифицирано, а новите публично-частни партньорства бяха подпомогнати и укрепени. Участието на малки и микропредприятия в туристически партньорства беше насърчено и увеличено в значителна степен. За 10 проекта се предоставя съвместно финансиране за срок от 15/18 месеца.

Действията за увеличаване на достъпността в туризма допринесоха за подобряване на съоръженията и услугите за туристи със специални потребности за достъп. За 8 проекта за достъпни туристически маршрути се предоставя съвместно финансиране за срок от 18/24 месеца.

Видимостта на „Най-добри европейски дестинации“ беше подобрена, което ще стимулира по-голям брой потенциални туристически посещения и разпространение на въздействието по отношение на приходите на местно равнище за дестинациите и туристическите оператори. За 13 проекта се предоставя съвместно финансиране за срок от 15/18 месеца.

Дейностите и събитията за повишаване на осведомеността допринесоха за по-добра видимост и възприемане на туристическите инициативи. Ежегодният Европейски туристически форум и ежегодният Европейски ден на туризма — конференции, на които присъстваха съответно 200 и 400 участници, допринесоха в голяма степен за обмена на становища по основни теми от интерес за туристическия отрасъл и държавите членки. Обратната информация от проучвания сред участниците показва преобладаващо удовлетворение от избора на теми и от формата и съдържанието на обсъжданията на тези събития.

Чрез успешно сътрудничество с Европейската комисия по туризма (ЕКТ) се увеличи видимостта на Европа като дестинация както за пътуващите в рамките на ЕС, така и от трети държави. Това беше постигнато чрез различни действия за маркетинг на марки и дестинации на портала www.visiteurope.com, където ЕКТ публикува 100 нови материала с общоевропейско съдържание на шест различни езика и въведе нови технически функции.

# 2.4 Насърчаване на предприемачеството и предприемаческата култура

**В Регламента за COSME се посочва, че ориентировъчно 2,5 % от финансовия пакет трябва да бъдат насочени към насърчаване на предприемачеството и предприемаческата култура.**

През 2015 г. бюджет в размер на 12,9 милиона евро[[11]](#footnote-11) беше използван за **насърчаване на предприемачеството**, и по-специално за схемата за мобилност по програмата „Еразъм за млади предприемачи“, което представлява 4 % от общия размер на поетите задължения за COSME. Интересът във връзка с поканата за представяне на предложения по програмата „Еразъм за млади предприемачи“ надхвърли предвидените средства и бяха отпуснати допълнителни 1 милион евро от бюджетен излишък, останал от други дейности.

ЕРАЗЪМ ЗА МЛАДИ ПРЕДПРИЕМАЧИ

Към настоящия момент[[12]](#footnote-12) са регистрирани около 12 000 профила на предприемачи и са установени 3900 връзки с участието на 7700 предприемачи. Проведено проучване показва, че над една трета от потенциалните предприемачи, които са участвали в програмата, реално са започнали предприемаческа дейност.

Освен това по линия на Програма COSME беше подкрепен обмен на най-добри практики за насърчаване на образованието в областта на предприемачеството в ЕС. Беше осигурена специфична подкрепа за интернет предприемачи. Някои от действията бяха насочени към конкретни групи, например млади хора, жени или възрастни предприемачи, като бяха осигурени наставничество и други специално съобразени мерки за улесняване на предприемачеството сред тези групи.

НАБЛЮДАТЕЛ НА ПРЕДПРИЕМАЧЕСТВОТО В ОБЛАСТТА НА ЦИФРОВИТЕ ТЕХНОЛОГИИ

Цифровите технологии и цифровизацията могат да окажат все по-важен принос за справянето с най-неотложните предизвикателства пред обществото (включително целите, свързани с изменението на климата) и подпомагането на икономическия растеж чрез осигуряване на нови знания, продукти и услуги. Пълното оползотворяване на новите технологии, по-специално ИКТ, ще бъде от основно значение за постигането на бъдеще с по-висока степен на устойчивост и енергийна ефективност с цел борба с изменението на климата. Цифровите технологии засягат пълния жизнен цикъл на продуктите. Те създават значителни ползи по отношение на въглеродната и енергийната ефективност. Също така те способстват за управлението на излезли от употреба продукти по интелигентен и енергийно ефективен начин.

От март 2015 г. насам бяха организирани четири заседания на Стратегическия политически форум относно цифровото предприемачество и две заседания на Съвета на държавите членки относно цифровото предприемачество. Първи проект на препоръките на Стратегическия политически форум беше представен на 10 март 2016 г.

# 3. Мерки за подкрепа и административни разходи

Мерките за подкрепа по линия на COSME се финансират по оперативен бюджетен ред 02 02 01. През 2015 г. общата стойност на разпределените средства за мерки за подкрепа възлизаше на 8,3 милиона евро.

Бяха организирани конференции, семинари и срещи на експерти с участието на различни заинтересовани страни (включително национални органи, отраслови и потребителски организации, представители на МСП, неправителствени организации) за обсъждане на предизвикателствата, пред които са изправени различните промишлени сектори. Особено внимание беше отделено на препоръките как да се отговори по-добре на потребностите на МСП и как да се стимулира допълнително конкурентоспособността.

Административните разходи за ГД „Вътрешен пазар, промишленост, предприемачество и МСП“ бяха в размер на 5 017 946 EUR, което е по-малко от 2 % от общия размер на средствата за поети задължения. Използваният бюджет за функционирането на Изпълнителната агенция за МСП беше в размер на 6 626 000 EUR, което представлява 2,6 % от общия бюджет за поети задължения. Общо административните разходи през 2015 г. бяха в размер на 4,6 % от финансовия пакет.

Кампанията за насочената към предприятията комуникация относно ползите от COSME за МСП беше предназначена за 9 милиона собственици на МСП в Кипър, Франция, Гърция, Италия и Испания. Тя беше проведена на два етапа: през пролетта на 2015 г. (по радиото) и през есента на 2015 г. (онлайн и чрез печатна реклама). Целите на комуникационната стратегия по отношение на МСП бяха: преодоляване на несъответствието между потребностите на МСП и наличните възможности; обединяване на корпоративната и политическата комуникация; определяне на посланието с подход за действия на местно равнище; и непрекъснато оценяване на въздействието на нашите действия.

Освен това мрежата „Enterprise Europe“ в целевите държави отчете увеличение на запитванията по време на кампанията (по-специално беше доказано, че най-малко 1000 допълнителни запитвания от предприемачи са били пряко свързани с кампанията).

Административните разходи покриваха проучвания, срещи на експерти, информационни и комуникационни дейности, включително институционална комуникация на политическите приоритети на Съюза, доколкото те са свързани с общите цели на Програма COSME. Бяха покрити разходите, свързани с информационно-технологичните мрежи и всякакви други разходи за техническа и административна помощ, направени от Комисията във връзка с управлението на Програма COSME.

# 4. Принос към целта за интегриране на въпросите относно климата

Приносът на Програма COSME към целта за интегриране на въпросите относно климата, определена за всички програми на Комисията, беше изчислен на 21,6 милиона евро, което представлява 6,4 % от предвидените финансови средства за 2015 г.

|  |  |
| --- | --- |
| Съответна цел/резултат | Бюджет за 2015 г.  (милиони евро) |
| Мрежа „Enterprise Europe“ | 13,3 |
| Финансови инструменти: Капиталов механизъм за растеж | 8,3 |
| **Общо** | **21,6** |

По отношение на няколко действия по Програма COSME, като например механизма за гарантиране на заеми, е трудно да се проследи приносът към включването на въпросите относно климата, без това да доведе до допълнителна административна тежест върху финансовите посредници и в крайна сметка върху стотиците хиляди участващи МСП, които представляват крайните бенефициери.

# 

# 5. Заключение

Програмата започна да функционира през 2015 г., след като бяха предприети първите стъпки по изпълнението на проектите, стартирани през 2014 г.

Достъпът до финансиране продължи да бъде основна област за действие. Над 51 000 МСП получиха финансиране по линия на механизма за гарантиране на заеми в размер на почти 1,3 милиарда евро, а гаранционни споразумения бяха подписани в 17 държави. В информационните събития относно достъпа до финансиране се включиха над 3000 участници, посетили събития през 2015 г. А на портала „Вашата Европа — предприятия“ с неговите 1,6 милиона отделни посетители вторият най-посещаван раздел е „Финансиране“.

COSME, включително интегрираните спомагателни услуги за бизнеса на мрежата „Enterprise Europe“, допринесоха за улесняване на достъпа на МСП до финансиране и пазари, за намаляване на непропорционалната административна тежест и за насърчаване на предприемачеството в целия ЕС. Като програма, ориентирана към МСП, действията по Програма COSME допълват другите програми на ЕС и се основават на значителния опит от предшестващите програми.

# ПРИЛОЖЕНИЕ

*Таблица: Общ бюджет, наличен за COSME през 2015 г. за поети задължения*

**Бюджетен ред 02 01 04 01 за административни разходи**

Гласуван бюджет, наличен след трансфери: 3 864 722

Други външни целеви приходи: 154 176

Вноски от трети държави: 180 585

Общ бюджет, наличен за поети задължения: 4 199 483

**Бюджетен ред 02 01 06 01 за функционирането на агенция EASME**

Гласуван бюджет, наличен след трансфери: 8 047 977

Други външни целеви приходи: 37 329

Вноски от трети държави: 27 158

Общ бюджет, наличен за поети задължения: 8 112 464

**Бюджетен ред 02 02 01 за всички други оперативни разходи**

Гласуван бюджет, наличен след трансфери: 105 648 672

Трансфер/пренос: 3 447 990

Вноски от трети държави: 8 254 157

Общ бюджет, наличен за поети задължения: 117 350 819

**Бюджетен ред 02 02 02 за достъп до финансиране на оперативни разходи**

Гласуван бюджет: 174 791 725

Вноски от трети държави: 12 141 530

Вноска на ЕАСТ: 139 833

Допълнителни вътрешни трансфери: 12 963 909

Общ бюджет, наличен за поети задължения: 200 036 997

***Таблица: изпълнение на бюджета на COSME през 2015 г.***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | |  |  | | |  | | |
| Поети задължения[[13]](#footnote-13) | | | Плащания11 | | |
| Бюджетен ред |  | | Наличен бюджет | Изпълнен бюджет | Изпълнение | Налични кредити за плащания | Извършени плащания | Изпълнение |
| % | % |
| **02 02 02** | **Достъп до финансиране** | | **200 036 997** | **200 036 997** | **100 %** | **110 884 513** | **98 601 480** | **88,92 %** |
| **02 02 01** | **Достъп до пазари, бизнес среда и предприемачество** | | | |  |  |  |  |
|  | **Общ бюджет за поети задължения през 2015 г., включително пренос за 02 02 01** | | **117 350 820** | **115 358 094** | **98,30 %** | **103 628 436** | **93 181 924** | **89,92 %** |
| Пренесени по линия на EASME | Пренесени действия към 2016 г. | | 33 590 388 | 33 104 718 | **98,55 %** |  |  |  |
| Пренесени по линия на GROW | Пренесени действия към 2016 г. | | 1 515 000 | 889 700 | **58,73 %** |  |  |  |
| **02 01 04 01** | **Административен бюджет** | | 3 864 722 | 3 799 959 | 98,32 % | 3 864 722 | 653 053 | 16,90 % |
| **02 01 06 01** | **EASME — административен бюджет** | | 8 047 977 | 8 047 977 | 100,00 % | 8 047 977 | 8 047 977 | 100,00 % |
|  | **Оперативен бюджет за поети задължения през 2015 г., включително пренесени действия** | | **329 300 516** | **327 243 027** | **99,38 %** |  |  |  |
| **Общо за COSME** | **Общ размер на изпълнения бюджет, включително административни разходи, след изпълнение на пренесените действия** | | **329 300 516** | **326 132 058** | **99,04 %** | **226 425 649** | **200 484 435** | **88,54 %** |

1. Регламент (ЕС) № 1287/2013 на Европейския парламент и на Съвета от 11 декември 2013 г. [↑](#footnote-ref-1)
2. За повече подробности, моля, вж. приложение 1. [↑](#footnote-ref-2)
3. С(2015) 3767 final. [↑](#footnote-ref-3)
4. С(2015) 4198 final. [↑](#footnote-ref-4)
5. SEC(2013) 493 окончателен [↑](#footnote-ref-5)
6. Допълнителна информация е налична като част от доклада на Комисията до Европейския парламент и Съвета относно финансовите инструменти, подкрепени от общия бюджет съгласно член 140, параграф 8 от Финансовия регламент към 31 декември 2015 г. ([COM(2016) 675 final](http://eur-lex.europa.eu/legal-content/BG/TXT/?uri=CELEX:52016DC0675)) и придружаващия го документ на службите на Комисията ([SWD(2016) 335 final](http://eur-lex.europa.eu/legal-content/bg/TXT/?uri=CELEX:52016SC0335)) [↑](#footnote-ref-6)
7. www.access2finance.eu [↑](#footnote-ref-7)
8. Подробни резултати са достъпни на <http://ec.europa.eu/growth/safe> [↑](#footnote-ref-8)
9. Раздел „ДДС и митници“ вече се нарича „Данъчно облагане“, а „Финансиране“ — „Средства и финансиране“. [↑](#footnote-ref-9)
10. http://ec.europa.eu/DocsRoom/documents/13418/ [↑](#footnote-ref-10)
11. Първоначалният пакет беше на стойност 10,8 милиона евро. [↑](#footnote-ref-11)
12. Данните са събрани през 2015 г. [↑](#footnote-ref-12)
13. Включително гласувания бюджет, вноски на трети държави и ЕАСТ и трансфери. [↑](#footnote-ref-13)